
Kjære leser

Denne historien dreier seg om hvor stor betydning ett eneste kyss kan få. Når Jaci kysser Ryan for å bli kvitt en innpåsliten beundrer, setter hun i gang en kjedereaksjon av hendelser som selv jeg hadde problemer med å holde tritt med.

Det viser seg at Ryan er den nye sjefen hennes, og den innpåslitne beundreren er Ryans investor i filmen han skal produsere, den hun har skrevet manuset til. Ryan og Jaci må late som om de er kjærester for å blidgjøre investoren. Men de har ikke tatt hensyn til den sterke kjemien som oppstår når de er i nærheten av hverandre. Ingen av dem er ute etter et forhold. De har begge sine grunner for å holde avstand. Jeg måtte få dem til å jobbe hardt for at det skulle bli en lykkelig slutt!

Kos deg med boken!

Joss

Jaci Brookes-Lyon gikk gjennom lobbyen på det ikoniske Forrester-Grantham Hotel på Park Avenue og bort til heisene som var flankert av statuer i naturlig størrelse av kabaretdansere fra 1930-tallet.

Hun så på den mørkøyde blondinen som stirret tilbake på henne i den superblanke overflaten på heisdørene. Kort, rufsete hår, elegant cocktailkjole, perfekt sminke, høye hæler. Hun så bra ut. Sofistikert og selvsikker.

Det viktige var at masken var på plass. Hun så ut som den bedre, sterkere, New York-versjonen av seg selv, den personen hun ønsket å være. Hun så ut til å være en som visste hvor hun skulle og hvordan hun skulle komme seg dit. Synd at det ikke stemte med virkeligheten.

Jaci gikk ut av heisen og trakk pusten dypt da hun gikk gjennom foajeen til de imponerende dobbeltdørene til ballsalen. Nå skjer det, tenkte hun. Da hun gikk inn i rommet, som var fullt av designerkledde menn og kvinner, minnet hun seg selv på at hun måtte smile og holde hodet høyt hevet. Ingen måtte få vite at hun heller ville spasere naken rundt på Piccadilly Circus enn å gå inn i et rom fylt av mennesker hun ikke kjente. Kollegene hennes fra Starfish var her et sted. Hun hadde sittet sammen med dem tidligere under den uendelig lange prisutdelingen. De nye vennene hennes, Wes og Shona, forfatterkolleger ansatt hos Starfish, hadde lovet å holde henne med selskap på hennes første etterfest i filmbransjen, og når hun først hadde funnet dem, ville hun klare seg fint. Inntil da måtte hun bare se ut som om hun hadde det gøy, eller i det minste var glad for å være omgitt av kjekke menn og supersofistikerte kvinner. Herregud, var det Candice Bloom, den prisvinnende filmstjernen? Var det ufint å tenke at hun så eldre og tykkere ut i virkeligheten?

Jaci tok et glass champagne fra et brett som svevde forbi henne, og så seg rundt etter kollegene. Hvis hun ikke hadde funnet dem innen tjue minutter, kom hun til å dra hjem. Hun hadde tilbrakt hele livet med å være veggpryd på foreldrenes soaréer, ball og middagsselskaper, og hun hadde ingen planer om å gjenta fortiden.

«Den ringen ser ut som et utmerket eksempel på georgisk håndverk.»

Jaci snudde seg mot mannen som hadde kommet bort til henne. Den smaragdgrønne smokingen hans fikk ham til å ligne en frosk. Det tynne, svarte håret var trukket tilbake fra pannen og samlet seg i en pistrete hale i nakken. Et lite bukkeskjegg var prikken over i-en.

Jaci Brookes-Lyon, en magnet for skumle menn, tenkte hun.

Han tok hånden hennes for å se på ringen. Jaci prøvde å dra den vekk, men grepet hans var overraskende sterkt. «Ah, som jeg trodde. Ametysten er rosa og lilla. Utsøkt. De to diamantene er gamle, fra midten av attenhundretallet.»

Hun trakk hånden vekk og motsto trangen til å tørke den av på kjolen sin.

«Hvor fikk du ringen fra?» spurte han.

«Det er et arvestykke», svarte Jaci, som hadde for inngrodde manerer til å bare gå sin vei og la ham stå der.

«Er du fra England? Jeg elsker aksenten din.»

«Ja.»

«Jeg har et herskapshus i Cotswolds. I landsbyen Arlingham, kjenner du den?»

Ja, men hun ville ikke fortelle ham det. Da ville hun aldri klare å bli kvitt ham. «Nei. Vil du unnskylde  …»

«Jeg har et spesielt fint anheng med gule diamanter som ville se fantastisk ut på deg.»

Jaci grøsset. Hun skulle ønske hun kunne slippe seg løs og be ham dra til helvete og gi blaffen. Neil og Meredith var flinke til å gjøre det på en subtil måte, men ikke hun.

«Hvis du går, følger jeg etter deg.»

Herregud, leste han tankene hennes nå? «Vær så snill, ikke gjør det. Jeg er virkelig ikke interessert.»

«Men jeg har ikke fortalt deg at jeg skal finansiere en film, eller at jeg eier et slott i Tyskland, eller at jeg eier en tidligere vinner av Kentucky Derby», sutret han, og Jaci snudde seg og himlet med øynene.

Og jeg vil aldri fortelle deg at barndomshjemmet mitt er en herregård fra 1600-tallet som har vært i familiens eie i over fire hundre år. At moren min er tremenning til dronningen, og at jeg er fjernt beslektet med de fleste kongefamiliene i Europa. De imponerer meg ikke, så du, med din pretensiøse holdning, har ikke en sjanse.

Og, bare et forslag, bruk litt av de pengene du sier du har til å kjøpe en anstendig dress, litt sjampo og til å få renset tennene dine.

«Unnskyld meg», mumlet Jaci mens hun gikk rundt ham. Hun fikk øye på et nødutgangsskilt på en dør og satte kursen mot den.

«Limousinen min står rett utenfor døren.»

Hun snurret rundt og slo hånden for munnen. Øynene hans glitret, som om han nøt spenningen ved jakten, og de våte leppene hans trakk seg opp i et sleskt smil. Herregud, han hadde vært rett bak henne, og hun hadde ikke engang merket det.

Jaci så forbi ham til det tomme resepsjonsområdet. Herregud, dette var et mareritt … hvis hun tok trappene, kom hun til å være alene med ham, det samme med heisen. Hennes eneste mulighet var å gå tilbake til ballsalen, der det var folk. På den andre siden av rommet åpnet heisdørene seg med et diskré klokkespill, og Jaci så en høy mann gå ut mot ballsalen. Brede skuldre, slank midje, lange ben. Det mørke håret var stylet i en rufsete frisyre. Han hadde klare, lyse øyne under mørke bryn og det hun forestilte seg var et tre dager gammelt skjegg. Hun kjente igjen den profilen, det ansiktet. Ryan?

Det var den voksne versjonen – og en enda vakrere versjon – av den gutten hun hadde kjent for så lenge siden. Jaci kjente et sug i magen. Øyeblikkelig begjær, umiddelbar tiltrekning. Og han hadde ikke engang lagt merke til henne ennå.

Hun ropte navnet hans, og han stoppet brått opp og så seg rundt.

«Limousinen venter utenfor.»

Jaci blunket og ble forbløffet over at denne ekle fyren var så standhaftig. Han hadde rett og slett ikke tenkt å gi seg før han hadde fått henne inn i bilen sin, inn i leiligheten sin og naken.

«Ryan! Kjære!»

Jaci gikk så fort hun kunne over marmorgulvet, og da hun nærmet seg Ryan, løftet hun armene og la dem rundt halsen hans. Hun så hvordan øynene hans utvidet seg og kjente hendene hans på hoftene, men før han rakk å si noe, presset hun leppene mot hans og håpet inderlig at han ikke ville skyve henne bort.

Leppene hans var varme og faste under hennes, og hun kjente fingrene hans grave seg inn i hoftene hennes, og varmen fra dem brant gjennom kjolestoffet og varmet huden hennes.

Ryan trakk hodet bakover og stirret ned på henne. Hun forventet at han skulle skyve henne bort, spørre henne hva i helvete hun trodde hun holdt på med, men i stedet trakk han henne nærmere, og munnen hans dekket hennes igjen mens han trakk henne tettere inntil seg.

Kysset kunne ha vart i sekunder, minutter, måneder eller år, Jaci hadde ingen anelse. Da Ryan endelig trakk munnen sin bort, mens de sterke armene fortsatt holdt henne inntil seg, klarte hun bare å hvile pannen mot brystet hans mens hun prøvde å orientere seg. Det føltes som om hun hadde forlatt virkeligheten, tiden, den utsmykkede lobbyen i et av verdens mest berømte hoteller og trådt inn i en annen dimensjon. Det hadde aldri hendt henne før. Hun hadde aldri blitt så revet med av lidenskap at hun følte det som om hun hadde hatt en ut-av-kroppen-opplevelse. At det hadde skjedd med en person som ikke var stort mer enn en fremmed, gjorde henne helt satt ut.

«Leroy, det er godt å se deg», sa Ryan et sted over hodet hennes. «Jeg håpet at du skulle være her. Jeg var på vei for å finne deg», fortsatte Ryan muntert.

«Hei, Ryan», svarte Leroy mutt.

Hun visste at hun ikke kunne bli stående sånn for alltid – dessverre, for det føltes som om hun hørte hjemme der. Hun løftet hodet og prøvde å vri seg ut av grepet hans. Hun ble overrasket da han holdt henne fast.

«Jeg ser du har møtt kjæresten min.»

Jaci så opp på Ryan. Kjæresten hans?

Leroy så på Jaci med smale øyne. «Er dere to sammen?»

«Ja. Som dere vet, har jeg vært bortreist og ikke sett henne på et par uker.»

Leroy så ikke overbevist ut. «Jeg trodde hun skulle dra.»

«Vi ble enige om å møtes i lobbyen», sa Ryan. Han strøk haken over hodet hennes, og Jaci grøsset. «Du fikk tydeligvis ikke beskjeden min om at jeg var på vei opp, kjære.» Kjære? Ja, han hadde definitivt ingen anelse om hvem hun var. Men fyren løy med rolig effektivitet og absolutt overbevisning. «La oss gå inn igjen.» Ryan gestikulerte mot ballsalen.

Leroy ristet på hodet. «Jeg skal gå.»

«Hyggelig å se deg, Leroy, og jeg ser frem til å treffe deg snart for å fullføre diskusjonene våre. Når kan vi møtes?»

Leroy ignorerte den utstrakte hånden hans og sendte Jaci et surt blikk. «Å, jeg har fått andre tanker om prosjektet.»

Prosjekt? Hvilket prosjekt? Hvorfor gjorde Ryan forretninger med Leroy? Det var et litt dumt spørsmål, siden hun ikke ante hva Ryan, eller denne Leroy, drev med. Jaci sendte sin splitter nye kjæreste et usikkert blikk. Han så like uutgrunnelig ut som alltid, men hun fornemmet at temperamentet boblet under den rolige fasaden hans.

«Jeg er overrasket over å høre det. Jeg trodde det var en avgjort sak», sa Ryan og hørtes skuffet ut.

Leroy smil så ondskapsfullt ut. «Jeg er ikke sikker på om jeg er klar til å gi så mye penger til en mann jeg ikke kjenner så godt. Jeg visste ikke engang at du hadde en kjæreste.»

«Jeg trodde ikke at forretningsavtalen vår krevde en slik grad av fortrolighet», svarte Ryan.

«Du ber meg om å investere mye penger. Jeg vil være sikker på at du vet hva du gjør.»

«Jeg trodde at min merittliste ville forsikre deg om at jeg gjør det.»

Jaci så fra det ene steile ansiktet til det andre.

«Saken er at jeg har det du vil ha, så jeg foreslår at hvis jeg sier hopp, så sier du hvor høyt.»

Jaci trakk pusten forferdet. Men Ryan nedlot seg ikke til å svare på det. Jaci mistenkte at Leroy ikke ante at Ryan syntes han var en snik, og at han kjempet mot trangen til enten å slå Leroy eller gå sin vei. Hun visste det fordi fingrene hans klemte hennes så hardt at hun hadde mistet all følelse i fingrene.

«Kom igjen, Ryan, la oss ikke krangle. Du ber om mye penger, og jeg føler at jeg trenger mer trygghet. Så jeg vil absolutt tilbringe litt mer tid sammen med deg …» Leroys blikk vandret opp og ned langs kroppen hennes, og Jaci følte det som om hun hadde blitt slikket av en øgle. «Og med den nydelige kjæresten din også. Og, for å være mer forretningsmessig, jeg vil også gjerne treffe noen av nøkkelpersonene i organisasjonen din. Mine folk vil ringe deg.» Leroy gikk mot heisen og trykket på ned-knappen. Da dørene åpnet seg, snudde han seg og sendte dem et sleskt smil. «Jeg ser frem til å se dere begge snart», sa han før han gikk inn. Da dørene lukket seg, dro Jaci hånden sin ut av Ryans.

«Faen i helvete», sa Ryan innbitt og strøk fingrene gjennom håret. «Den manipulerende idioten.»

Jaci tok to skritt bakover. «Det har vært … vel, merkelig å se deg igjen, for å si det mildt, men du skjønner vel at jeg ikke kan gjøre dette?»

«Være kjæresten min?»

«Ja.»

Ryan nikket. «Selvsagt kan du ikke det, det ville aldri fungere.»

En av grunnene var at han da måtte spørre henne om hvem hun var …

Dessuten datet Ryan, som hun hadde hørt fra Neil, supermodeller og skuespillerinner, sangere og dansere. Hans gamle venns lillesøster, som verken var skuespillerinne eller supermodell, var ikke hans type, så hun trakk på skuldrene og prøvde å ignorere indignasjonen. Men å dømme etter ereksjonen han hadde fått mens han kysset henne, var hun kanskje hans type … bare litt.

Ryan sendte henne et kjølig blikk. «Han er bare irritert over at du avviste ham. Han kommer til å glemme deg og kravene sine om en dag eller to. Jeg sier bare at vi kranglet, og at vi har gjort det slutt.»

Hva? Han hadde funnet ut av alt. Bra for ham.

«Gjør som du vil», sa hun syrlig. «Ha det.»

«Det har vært interessant. Hvorfor gir du ham ikke ti minutters forsprang, og så bruker du heisen rundt hjørnet? Du kan gå ut gjennom den andre utgangen.»

Hun ble avvist, og hun likte det ikke. Særlig ikke når det var av en mann som ikke husket navnet hennes. Arrogante jævel! Stoltheten fikk henne til å ombestemme seg. «Å, jeg er ikke helt klar til å gå.» Hun så mot ballsalen. «Jeg tror jeg går inn igjen.»

Jaci så et glimt av overraskelse i de nydelige øynene hans. Han ville bli kvitt henne, skjønte hun, kanskje fordi han var flau over at han ikke husket hvem hun var. Ikke at han så flau ut, men likevel …

«Interessant å se deg igjen, Ryan», sa hun.

«Kanskje vi burde ta en kaffe og snakke sammen.»

Jaci ristet på hodet og sendte ham et nedlatende smil. «Kjære, du vet jo ikke engang hvem jeg er, så hva er egentlig poenget? Farvel, Ryan.»

«Ok, avslørt. Så hvem er du?» forlangte Ryan bryskt. «Jeg vet at jeg kjenner deg …»

«Du finner ut av det», sa Jaci og gikk sin vei. Men masken hennes var intakt og ugjennomtrengelig. Det fantes ingen antydning til den usikre jenta hun pleide å være … på utsiden i hvert fall. Dessuten ville det være morsomt å se ansiktet hans når han innså at hun var Neils søster.

Hun var voksen, og hun trengte ikke broren sin eller Ryan eller noen annen dum mann til å gjøre henne noen tjenester. Hun kunne, og ville, klare seg i New York på egen hånd.

Og hvis hun ikke kunne det, ville broren og hans gamle venn være de siste hun ville la være vitne til at hun mislyktes.

«Hva med et kyss til for å friske opp hukommelsen min?» ropte Ryan akkurat idet hun var i ferd med å gå inn i ballsalen.

Hun snudde seg sakte rundt. «La meg tenke litt på det … mmm … nei.»

Men pokker heller, tenkte Jaci da hun gikk videre, hun var fristet.

Jaci gled inn i folkemengden og plasserte neven mot brystbenet mens hun forsøkte å regulere pulsen og pusten. Det føltes som om hun nettopp hadde opplevd en vill berg-og-dal-bane-tur. Hun ville så gjerne kysse ham igjen, smake ham igjen, kjenne hvordan leppene hans beveget seg over hennes.

Det måtte være hormonindusert galskap, for slike ting skjedde ikke, og spesielt ikke med henne. Hun lot forfatterfantasien løpe løpsk; dette var virkeligheten, ikke en romantisk komedie. Ryan var sexy og tøff, men det var det han så ut som, ikke det han var. Alle bruker masker for å skjule hvem og hva som ligger under, minnet hun seg selv på. Noen ganger var det som ble skjult harmløst – hun trodde ikke at hennes mangel på selvtillit skadet noen andre enn henne selv – og av og til skjulte folk, inkludert hennes eksforlovede, hemmeligheter som var ødeleggende.

Clive og hemmelighetene hans … Hadde de ikke eksplodert i ansiktet på dem? Det var en liten trøst at Clive også hadde lurt den smarte familien hennes. De hadde vært så begeistret over at hun i stedet for de fattige kunstnerne og musikerne hun vanligvis tok med seg hjem for å møte familien, var byttet ut med en politiker. Hun hadde solt seg i glansen av å være Clives kjæreste og elsket oppmerksomheten hun hadde fått – ikke bare fra familien, men fra venner og bekjente og pressen. Det var derfor hun hadde funnet seg i den kontrollerende oppførselen hans, hans mangel på respekt og interesse for henne. Etter å ha levd i skyggen i årevis hadde hun elsket rampelyset og den nye, sprudlende og frekke personligheten hun hadde utviklet for å takle presseoppmerksomheten hun fikk. Den nye Jaci var den modige; det var hun som hadde flyttet til New York, som gikk inn i overfylte ballsaler, som kysset den mest sexy mannen i rommet.

Jaci snudde seg da hun hørte noen rope på henne. Hun så vennene sine og bante seg vei gjennom mengden. Manusforfatterne hilste hjertelig på henne, og Shona rakte henne et champagneglass. «Drikk opp, du ligger langt bak.»

Jaci rynket på nesen. «Jeg liker ikke champagne.» Men hun likte alkohol, og det var akkurat det hun trengte, så hun tok en stor slurk.

«Er det ikke champagne alle it-jentene i London drikker?» spurte Shona muntert.

«Jeg er ikke en it-jente», protesterte Jaci.

«Du var forlovet med en stigende stjerne i politikken, du deltok på de samme sosiale tilstelningene som de kongelige, du er fra en svært prominent britisk familie.»

Hvis du så på det på den måten. Kunne hun fortsatt blitt klassifisert som en it-jente hvis hun hadde hatet hvert sekund av det sosiale samværet?

«Dere googlet meg», sa Jaci resignert.

«Selvsagt gjorde vi det», svarte Shona. «Eksen din ser litt ut som en hest.»

Jaci fniste. Hun hadde rett i det.

«Visste du om hans … hvordan skal jeg si det? Andre interesser?» spurte Shona.

«Nei», svarte Jaci avmålt. Hun ville ikke diskutere det tidligere kjærlighetslivet sitt med fremmede.

«Hvordan fikk du jobben?» spurte Shona.

«Agenten min solgte et manus til Starfish for over et år siden. For seks uker siden ringte Thom og sa at de ønsket å videreutvikle historien og ba meg om å jobbe med den, og om å samarbeide på andre prosjekter. Så nå er jeg her, på en seks måneders kontrakt.»

«Og du skriver under pseudonymet JC Brookes? Er det på grunn av presseoppmerksomheten du har fått?» spurte Wes.

«Delvis.» Det var lettere å skrive under pseudonym når moren din, som skrev under sitt eget navn, ble ansett som en av de beste forfatterne av historisk skjønnlitteratur i verden.

Wes smilte til henne. «Da vi hørte at vi skulle få en ny manusforfatter, trodde vi alle at du var en mann. Shona og jeg gledet oss til å få en ny å flørte med.»

Jaci smilte, lettet over at samtalen beveget seg videre. «Beklager å måtte skuffe deg.» Hun satte fra seg glasset på et høyt bord. «Så fortell meg om Starfish. Jeg vet at Thom er produsent, men det er omtrent alt jeg vet. Når kommer han tilbake? Jeg vil faktisk gjerne treffe mannen som ansatte meg.»

«Han og Jax – den store sjefen og eieren – er her i kveld, men de omgås med de store og viktige. Vi er for langt nede i næringskjeden for dem», svarte Shona muntert, mens hun tok en liten vårrull fra en servitør som gikk forbi, og puttet den i munnen.

Jaci rynket forvirret pannen. «Thom er ikke eieren?»

Wes ristet på hodet. «Nei, han er Jax’ nestkommanderende. Jax holder seg unna rampelyset, men er veldig praktisk anlagt. Skuespillere og regissører liker å jobbe for ham, men fordi de begge har en lav terskel for Hollywood-drama, er de selektive når det gjelder hvem de velger å jobbe med.»

«Chad Bradshaw er en av skuespillerne de ikke vil jobbe med.» Shona brukte glasset til å gestikulere mot en kjekk, eldre mann som gikk forbi dem.

Chad Bradshaw, legendarisk Hollywood-skuespiller. Så det var derfor Ryan var her, tenkte Jaci. Chad hadde mottatt en pris tidligere, og det var logisk at Ryan var her for å støtte faren sin. I likhet med Chad var Ryan høy, og øynene deres var de samme; de kunne være enten lyseblå eller grå, avhengig av humøret hans. Ryan husket henne kanskje ikke, men hun husket den unge mannen Neil hadde møtt på London School of Economics i detalj. Innimellom fantasiene om Ryan og historiene hun skrev med ham som helteinspirasjon, hadde hun fulgt med på samspillet mellom Ryan og familien hennes. Det hadde moret henne at de akademiske foreldrene og søsknene hennes hadde latt seg fascinere av at Ryan bodde i Hollywood, og at han var lillebroren til Ben Bradshaw, Hollywoods unge yndling som var på vei til å bli en filmlegende selv. I likhet med resten av verden hadde de alle blitt sjokkert da Ben omkom i en bilulykke, og hans bortgang og begravelse hadde vakt oppsikt verden over. Men da de kjente ham, mange år før Bens død, virket det som om Ryan kom fra en annen verden, langt fra den Brookes-Lyon-klanen befant seg i, og han hadde vært et friskt pust.

Ryan og Neil hadde vært gode venner, og Ryan hadde ikke latt seg skremme av den kjepphøye og intellektuelle Brookes-Lyon-klanen. Han hadde kommet til London for å ta en handelsutdannelse, og hun husket svakt en middagssamtale der han hadde sagt noe om at han ville ut av LA og gjøre noe helt annet enn faren og broren. Han besøkte Lyon House annenhver måned i nesten et år, men så forlot han det prestisjefylte colleget. Hun hadde ikke sett ham siden. Helt til hun kysset ham for ti minutter siden.

*

Ryan «Jax» Jackson nippet til whiskyglasset og skulle ønske han kunne dra hjem og legge seg på sofaen og se på favorittsportskanalen sin på tv. Han kikket på klokken og var glad for å se at kvelden snart var over. Han hadde hatt et sammenstøt med Leroy, kysset en sexy kvinne og nå måtte han stå i en ballsal og smiske. Tankene vandret til den sexy blondinen … hvem i helvete var hun? Han visste at han ikke hadde kysset den munnen før.

Han så seg rundt i rommet i håp om å få øye på henne igjen, og skulte da han ikke kunne finne henne. Han bestemte seg for at han skulle finne henne igjen før kvelden var omme, ellers ville han ikke få sove i natt. Han så et glimt av et blondt hode og kjente at buksene strammet seg. Det var ikke henne, men hvis tanken på å se henne igjen fikk ham til å sprette opp på halv stang, var han i trøbbel. Trøbbel som han ikke trengte.

På tide å tenke på noe annet. Hva var Leroys problem i kveld? Han hadde i prinsippet gått med på å støtte filmen, og nå trengte han flere forsikringer? Hvorfor det? Hans største drøm var å finne en investor som bare ville gi ham en hel haug med penger, uten å stille spørsmål.

Han var likevel lettet over at Leroy hadde gått. Å ha den vanskelige investoren og DNA-donoren sin i rommet samtidig, var nok til å få hodet hans til å eksplodere. Han hadde ikke sett Chad ennå, men visste at alt han trengte å gjøre var å finne den peneste kvinnen i rommet, og han kunne garantere at faren – eller Leroy, hvis han var her – ville prøve å sjekke henne opp.

Hva var poenget med å være gift hvis man var notorisk utro? lurte Ryan på. Han kjente en albue i ribbeina og snudde seg. «Hei.»

«Hei, du ser dyster ut. Hva er det som skjer?» spurte Thom.

«Trøtt. Ferdig med denne dagen og denne festen», sa Ryan.

«Og du unngår faren din.»

«Hvor er han?»

Thom gestikulerte med champagneglasset. «Han er til venstre for deg og snakker med den sexy rødhårete. Han overrumplet meg og ba meg legge inn et godt ord for ham. Han vil ha kontakt igjen.»

«Det har de uopphørlige samtalene og e-postene hans de siste årene tydet på», sa Ryan, og uttrykket ble kynisk. «Men jeg er ikke så naiv at jeg tror at det er fordi han plutselig vil leke lykkelig familie. Det er bare fordi vi har noe han vil ha.» Som en stor rolle i den nye filmen deres.

«Han ville vært flott som Tompkins.»

Ryan brydde seg ikke. «Vi får ikke alltid det vi vil ha.»

«Han er faren din», sa Thom.

Det var å tøye sannheten. Chad hadde vært vergen hans, husverten hans og en fraværende person i livet hans. Ryan visste at han fortsatt mislikte det faktum at han hadde måttet ta ansvar for barnet han hadde skapt med sin andre eller tredje eller femtende elskerinne. For Chad hadde det vært svært ubeleilig at Ryans mor døde da sønnen var fjorten. Han hadde allerede oppdratt én sønn og trengte ikke byrden av enda en.

Ikke at Chad noen gang hadde vært aktivt involvert i hans eller Bens liv. Chad var alltid borte på filminnspilling, og han og Ben, med hjelp av en husholderske, oppdro seg selv. Ben, som bare var seksten måneder eldre enn ham, hadde fulgt ham gjennom de mørke og dystre tenårene. Han hadde forgudet Ben, og Ben hadde tatt imot ham med åpne armer. Siden aldersforskjellen var såpass liten, hadde de blitt bestevenner i løpet av noen uker, og han hadde trodd at ingenting kunne ødelegge vennskapet deres, at de støttet hverandre, at Ben var den eneste som aldri ville svikte ham.

Ja, det er rart hvor feil man kan ta.

Ben. Han fikk fortsatt en klump i halsen bare han tenkte på ham. Det ville han nok alltid gjøre. Skyldfølelsen fulgte alltid med sorgen. Sårhet, savn og sinne hang også i luften hver gang han tenkte på sin beste venn og bror. Herregud, ville det noen gang ta slutt?

Folkemengden foran ham delte seg, og Ryan hev etter pusten. Der var hun … De øynene … han kjente dem igjen, tenkte han da et minne rykket i ham. Han rynket pannen og tenkte umiddelbart på tiden i London og familien Brookes-Lyon. Neil hadde nevnt i en e-post i forrige uke at lillesøsteren hans skulle flytte til New York … hva var det hun het igjen? Josie? Jackie … Nesten, men likevel feil … Jay-cee! Var det henne? Han knep øynene sammen og tenkte seg om. Det var nesten tolv år siden sist han hadde sett henne, og han slet med å huske detaljene om Neils sjenerte søster. Håret hennes hadde samme hvitblonde farge, men den gang hang det løst nesten ned til midjen. Kroppen hennes, som nå var slank, hadde fortsatt vært fanget i valpefettstadiet, men de øynene kunne han ikke glemme. Mørkebrune, nesten svarte Audrey Hepburn-øyne, tenkte han. Da og nå.

Fanken heller … Han hadde kysset lillesøsteren til sin beste venn.

Ryan klemte fingrene om neseryggen. Med alt det andre som foregikk i livet hans, hadde han helt glemt at hun skulle flytte hit, og at Neil hadde bedt ham om å ta kontakt med henne. Han hadde tenkt å gjøre det når han fikk bedre tid, men han hadde aldri forventet at hun skulle være til stede på denne festen etter prisutdelingen. Og han hadde absolutt ikke forventet at den sjenerte tenåringen skulle forvandle seg til denne fantastisk vakre, utrolig sexy kvinnen. På storskjermen i hodet hans kunne han se dem i deres egen private film. Hun ville være naken og opp mot en vegg, med beina rundt livet hans og hodet bakoverbøyd mens han gledet seg over det myke punktet der nakken og skuldrene hennes møttes …

Ryan pustet ut. Han var filmprodusent, hadde forsøkt seg som regissør, og han så ofte for seg scener i hodet, men aldri hadde en av dem vært så seksuell, så sensuell. Og en med hans beste og eldste venns lillesøster i hovedrollen? Det var rett og slett merkelig.

Sexy.

Men fortsatt merkelig.

Som om hun kunne føle blikket hans på seg, snudde Jaci hodet og så direkte på ham. Det utfordrende blikket antydet at hun hadde skjønt at han hadde skjønt hvem hun var, og at hun lurte på hva han hadde tenkt å gjøre med det.

Ingenting, bestemte han seg for, og brøt det lange, seksuelt ladede blikket deres. Han hadde ikke tenkt å gjøre noe som helst med det, for denne plutselige og svært uvelkomne tiltrekningen var noe han ikke hadde tid til å forholde seg til, noe han ikke ønsket å forholde seg til. Livet hans var komplisert nok uten at han trengte å legge til enda et nivå av galskap.

*

Jaci snublet inn dørene til Starfish Films klokken fem over ni neste morgen, sjonglerte med vesken, mobilen, to manus og en megalatte, og innså at hun ikke lenger kunne fungere på mindre enn tre timers søvn. Hvis noen slo opp definisjonen av grinete i ordboken, ville bildet av henne ved siden av ordet forklare det hele.

Det hadde ikke hjulpet at hun hadde tilbrakt mesteparten av natten med å motvillig gjenoppleve det fortreffelige kysset, minnes styrken i den maskuline, muskuløse kroppen og den friske, sexy lukten av Ryans hud. Det var lenge siden hun hadde mistet nattesøvnen på grunn av en mann – selv under de verste problemene deres hadde hun aldri ofret noen REM-søvn for Clive – og hun likte det ikke. Men hun kom ikke til å se ham igjen. Dessuten hadde hun ikke flyttet til en annen by for å henge med heite menn, eller noen menn. Denne jobben var det eneste som var viktig.

Dette var hennes mulighet til å skape seg en plass i filmbransjen, til å finne sitt eget lille lys å skinne i. Det ville kanskje ikke være like dristig eller like sterkt som morens, men det ville være hennes eget.

Hun rynket pannen over de tomme kontorene, gikk bort til skrivebordet sitt og lot manusene falle ned på det. Dette var det riktige valget å ta, sa hun til seg selv. Hun kunne ha blitt i London, det var kjent, og hun visste hvordan hun skulle manøvrere der. Men hun følte en dyp trang til å gjøre mer og være mer. Hun hadde fått en mulighet til å forandre livet sitt, og selv om hun var redd, hadde hun tenkt å gripe den. Hun skulle bevise for seg selv og familien sin at hun ikke var så ubrukelig som de trodde hun var.

Denne gangen, denne jobben, var hennes eneste sjanse til å prøve noe annerledes, noe helt utenfor komfortsonen. Dette var hennes tid, hennes liv, hennes drøm, og ingenting skulle få distrahere henne fra målet om å skrive de beste manusene hun kunne.

Shona kikket inn på kontoret deres og rykket på hodet. «Ikke den beste dagen å komme for sent på, solstråle. Et møte har begynt i konferanserommet, og jeg foreslår at du kommer deg dit.»

«Møte?» Hun var forfatter. Hun drev ikke med møter.

«Sjefene er tilbake, og de vil snakke med oss», forklarte Shona og banket en sammenrullet avis mot låret. «Kom, så går vi.»

Noen minutter senere dyttet Shona seg gjennom døren øverst i trappen og svingte til høyre ned den identiske gangen til etasjen under. Alle kontorbygninger var like, tenkte Jaci, selv om hun likte de innrammede filmplakatene fra 1940- og 1950-tallet som brøt opp de hvite veggene.

Shona sukket og holdt seg for munnen mens hun gjespet. «Vi er alle, inkludert sjefene, litt trøtte og veldig bakfulle. Jeg skjønner ikke hvorfor vi må ha et møte tidlig om morgenen. Jax burde vite bedre. Forvent mye bjeffing.» Shona stoppet foran en åpen dør, plasserte hånden mellom skulderbladene til Jaci og dyttet henne inn i rommet. Jaci snublet forover og dultet borti armen til en mann som gikk forbi. Kaffekoppen fløy ut av hånden hans og den hvite skjorten ble full av brune flekker.

«Faen også!»

Jaci stivnet til da blikket hennes vandret oppover det kaffedryppende brystet hans, forbi den ubarberte haken til den sensuelle munnen hun hadde kysset kvelden før. Hun stoppet ved de skulende øynene hans, med de tunge brynene trukket sammen. Herregud … nei.

Bare nei.

«Jaci?» Kaffedråper falt fra håndleddet og hånden hans og ned på gulvet. «Hva i helvete?»

«Jax, dette er JC Brookes, vår nye manusforfatter», sa Thom fra den andre siden av rommet, med føttene på bordet i styrerommet og en kaffekopp hvilende på den flate magen. «Jaci, Ryan ’Jax’ Jackson.»

*

Han trengte paracet, han trengte å vaske seg og få tak i en ren skjorte. Papirserviettene Shona ga ham, hjalp ikke stort. Han hadde tilbrakt mesteparten av natten med å snu og vende seg, mens han tenkte på den slanke kroppen under hendene, duften av den lette, friske parfymen hennes som han fortsatt kjente i nesen, den varme, innbydende munnen hennes.

Irritert og frustrert hadde han til slutt sovnet flere timer etter at han hadde lagt seg, og de få timene han hadde sovet og drømt, med en naken Jaci i hovedrollen, hadde ikke vært avslappende i det hele tatt. Derfor følte han ikke at han hadde mental utholdenhet til å takle denne situasjonen. Kvinnen i de erotiske drømmene hans var ikke bare vennens lillesøster, men også manusforfatteren til hans siste prosjekt.

«JC Brookes? Er du ham? Henne? Jeg visste ikke at du skriver!»

Jaci rynket pannen. «Hvorfor skulle du det? Vi har ikke sett hverandre på tolv år.»

«Neil sa ikke noe til meg.» Ryan gned seg i pannen med tommel- og pekefingeren. «Han burde ha fortalt meg det.» Nå hørtes han ut som et sutrende barn.

«Han vet ikke noe om manusskrivingen», mumlet Jaci, og Ryan hørte et snev av sårhet i stemmen hennes. «Jeg fortalte ham og resten av familien min at jeg skulle flytte til New York for en stund.»

Ryan trakk den klissete skjorten ut fra brystet og så på Thom igjen. «Og hvordan fikk hun jobben?»

«Agenten hennes sendte inn manuset, konsulenten vår leste det, så Wes, så jeg, og så leste du manuset. Vi likte det alle sammen, men du forelsket deg i det!»

Ryan så mot vinduet, ute av stand til å motbevise Thoms ord. Han hadde elsket Jacis manus, hadde lest det om og om igjen, og kjente hver gang den pirrende følelsen av spenning. Det var en actionkomedie, men en komedie med hjerte; den var frisk, morsom og følelsesladet.

Og Jaci, lillesøsteren til hans gamle venn, kvinnen han hadde kysset i går kveld, var opphavskvinnen til hans siste og hittil dyreste prosjekt. Og hans største og eneste investor, Leroy Banks, hadde lagt an på henne og trodde nå at hun var kjæresten hans.

«Kan denne situasjonen bli mer forskrudd?» Ryan grep tak i den nærmeste stolryggen, bøyde hodet og stønnet høyt. Banks syntes at pseudokjæresten hans var det deiligste som fantes på to bein. Ryan forsto hvorfor. Han syntes også at hun var sexy som bare faen.

Nå var hun også kjæresten han ikke kunne slå opp med fordi hun var den fordømte manusforfatteren hans, en av – hvordan hadde Banks sagt det – nøkkelpersonene hans!

«Jeg skjønner ikke problemet», sa Thom og slapp føttene ned på gulvet. Han trakk på skuldrene. «Du og Jaci kjente hverandre for lenge siden, og hva så? Hun ble ansatt uten at noen av oss visste om forbindelsen hennes til deg. Punktum. Så kan vi ikke bare komme i gang med dette jævla møtet, så jeg kan gå tilbake til kontoret mitt og legge meg på sofaen?»

«Nei, jeg foreslår at du venter til etter at jeg har sluppet den neste bomben.» Shona slengte avisen ned på bordet, og den gled over den blankpolerte bordplaten. Idet den passerte, slo Ryan hånden på den for å stoppe den.

Et bilde tatt kvelden før i resepsjonsområdet utenfor ballsalen på Forrester-Graham la beslag på en halv side. Den ene hånden hans holdt om et blondt hode, den andre omfavnet en utmerket rumpe. Jacis armer lå rundt halsen hans.

Ryan flyttet hånden for å lese teksten under bildet. «Ryan Jackson, den prisbelønte produsenten av Stand Alone – sci-fi-suksessen som begeistrer publikum over hele landet – feiret i armene til JC Brookes på etterfesten til Television and Film Awards i går kveld. JC Brookes er manusforfatter for Starfish Films og er svært godt kjent i England som den yngste datteren til Fleet Street-redaktøren Archie Brookes-Lyon og hans prisbelønte forfatterhustru Priscilla. Hun brøt nylig sin mangeårige forlovelse med Clive Egglestone, som er utpekt til å bli Englands fremtidige statsminister, etter at han ble innblandet i en rekke seksuelle skandaler.»

Hvilken forlovelse? Hvilke seksuelle skandaler? Flere nyheter som Neil hadde unnlatt å dele. Hadde Jaci vært forlovet med en politiker? Ryan kunne bare ikke se det. Men det var ikke viktig nå.

Ryan skjøv avisen bort til Thom. Da vennen løftet blikket for å møte hans igjen, gjenspeilte bekymringen og redselen hans seg i Thoms ansiktsuttrykk. «Helvete heller», sa han.

Ryan så seg rundt i rommet og betraktet de nysgjerrige ansiktene til sine mest betrodde medarbeidere før han trakk ut en stol og satte seg ned. Det lå ikke i hans natur å forklare seg, men denne ene gangen antok han, svært motvillig, at det var nødvendig. «Jaci og jeg kjenner hverandre. Hun er søsteren til en gammel venn. Vi er ikke i et forhold.»

«Det forklarer ikke kysset», konstaterte Thom lakonisk.

«Jaci kysset meg på impuls fordi Leroy la an på henne, og hun trengte hjelp. Jeg fortalte ham at hun var kjæresten min, og at vi ikke hadde sett hverandre på en stund.» Ryan holdt oppmerksomheten rettet mot Thom. «Jeg hadde planlagt det hele. Neste gang vi møttes, og hvis Leroy spurte om henne, skulle jeg fortelle ham at vi hadde kranglet, og at hun hadde pakket kofferten og dratt tilbake til Storbritannia. Jeg hadde ikke tenkt på muligheten for at min fem minutter lange kjæreste også var min nye manusforfatter.»

Thom trakk på skuldrene. «Dette er ikke så farlig. Fortell ham at dere kranglet, og at hun dro. Hvordan skal han få vite det?»

Ryan trakk pusten dypt inn. «Å, kanskje fordi han i går kveld fortalte meg at han vil møte nøkkelpersonene som er involvert i prosjektet, og det inkluderer manusforfatteren.»

Thom stønnet oppgitt.

Ryan snudde seg og så på en temmelig forvirret Jaci, som ennå ikke hadde beveget seg bort fra døren. «Kontoret mitt. Nå.»

